নিজস্ব প্রতিবেদন: সবংয়ের উপনির্বাচনে গীতারানি ভুঁইঞাকে প্রার্থী করল তৃণমূল। সবংয়ে মানস ভুঁইঞার খালি আসনে তাঁর স্ত্রীকেই প্রার্থী করা হল। ফলে, মানসের সঙ্গে সমার্থক হয়ে ওঠা সবং আসনটি ভুঁইঞা পরিবারের মধ্যেই রয়ে গেল। ২০১৬ সালে বিধানসভা নির্বাচনে কংগ্রেসের টিকিটে সবংয়ে জেতেন জোটপ্রার্থী মানস ভুঁইঞা। কিন্তু, এর কয়েকদিন পর থেকেই বিভিন্ন কারণে তাঁর সঙ্গে কংগ্রেসের দূরত্ব বাড়তে থাকে। পরবর্তী সময়ে তৃণমূলে যোগ দেন কংগ্রেসী ঘরানায় পোড় খাওয়া রাজনীতিক মানস ভুঁইঞা। তৃণমূলে আসার পরই রাজ্যসভার সাংসদ হন পেশায় ডাক্তার মানস ভুঁইঞা। ফলে, স্বাভাবিকভাবেই বিধায়ক পদ থেকে পদত্যাগ করেন মানস। এবার সেই খালি আসনে ২১ ডিসেম্বর উপনির্বাচন হওয়ার কথা। ২৪ ডিসেম্বর ভোটগণনা।  পশ্চিম মেদিনীপুরের সবং দীর্ঘদিন ধরেই কংগ্রেসের গড়। গত বিধানসভা ভোটে মমতা ঝড়ের মধ্যেও আসন ধরে রাখতে পেরেছিলেন মানস ভুঁইঞা। রাজনৈতিক মহলের মতে, ভুঁইঞা পরিবারের ওপরেই ভরসা রাখছেন তৃণমূল নেতৃত্ব।